
Yöllä


Kevättalven ilta pimeni yöksi ja kuu kohosi verkkaisesti kaakon ylle. Vanhan kartanon pihassa oli hiirenhiljaista. Talon yhdestäkään ikkunasta ei näkynyt valoa. Ajoittain satunnainen pilvi purjehti kuun eteen luoden suorastaan aavemaisen tunnelman. Kaikki vaikutti kuitenkin hyvin rauhalliselta.


Ja sellaista se olisi ollutkin, ellei kuvaan olisi ilmestynyt salaperäistä tummaa hahmoa. Kettumaisen varovasti se hiipi hiljaa eteenpäin, välillä pysähtyen ja pälyillen ympärilleen. Kukaan ei näyttänyt huomanneen häntä, joten hahmo jatkoi matkaansa. Hän suuntasi kohti ulkorakennusta, jonka jylhä siluetti piirtyi kuun valaisemaa maisemaa vasten. Varjo pysähtyi ulko-oven kohdalle. Täydellisen hiljaisuuden rikkoi ruosteisten saranoiden narahdus. Hahmo avasi raskastekoisen puuoven ja pujahti sisään.


Rakennuksen vankat kiviseinät kätkivät öisen kulkurin sisälleen ja niinpä hän rohkeni sytyttää taskustaan kaivamansa lampun. Sen heikossa valossa hän jatkoi matkaansa. Hän vaikutti etsivän jotain, avaten ja penkoen laatikoita. Himmeä valo teki puuhasta kuitenkin haasteellista. Aikansa häärittyään hän lopulta poimi jotain mukaansa seinällä olevalta hyllyltä. Esine vaikutti painavalta ja varsin kookkaalta. Hiljaa puuskuttaen hahmo kulki kantamuksen kanssa kohti ulko-ovea. Lamppu sammui ja hahmo astui ulos kuun kelmeään valoon.


Saranat päästivät yöhön toistamiseen vaimean vaikerruksen oven sulkeutuessa. Hahmo yritti huolellisesti hävittää kaikki merkit ja jäljet näistä öisistä puuhistaan. Maa oli jo lähes vapaa lumesta. Vain siellä täällä oli pieniä lumikasoja, mutta nekin olivat yöpakkasten myötä kovettuneet jääksi. Maahankaan ei jäänyt mitään jälkiä tämän oudon kulkijan käynnistä, eikä kukaan nähnyt häntä, tai niin hän ainakin luuli.


Jotain hämäräperäistä oli tekeillä ihan selvästi, mutta mitä? Entä miten tämä kaikki liittyy TeknoEtsiviin? Ja keitä TeknoEtsivät ylipäätään ovat?










Karmea kertomus


BANG! Apua, mikä se oli? Niko huudahti auton takapenkiltä. Mitä tuo kolina on? Äh, rengas se vain puhkesi, isä totesi tyynesti. käyn vaihtamassa vararenkaan. Ota karkki niin jaksat istua aloillasi, etupenkillä istuva Niina sanoi ojentaen pussin Nikoa kohti.


Niko ja Niina olivat 12-vuotiaat kaksoset. He olivat matkalla viettämään pääsiäislomaa maaseudulle perheen juuri ostamalle mökille. Heidän vanhempansa työskentelivät sairaalassa, eivätkä sen vuoksi aina saaneet lomaa juhlapyhiksi. Tänä pääsiäisenä vanhemmat joutuivat jäämään kaupunkiin töihin, mutta Niko ja Niina pääsivät mökille seikkailemaan ihan kahdestaan. Ainakin melkein. Lasten mummola oli nimittäin ihan mökin vieressä. Vanhemmat luottivat siihen, että mummon hoivassa ja valvovien silmien alla lasten olisi turvallista olla. Mummo rakasti lapsenlapsiaan suuresti, samoin lapset häntä.


Tuota pikaa isä sai renkaan vaihdettua ja niin matka jatkui. Muutaman kilometrin jälkeen he kääntyivät sorapintaiselta kylätieltä kapealle koivujen reunustamalle pihatielle, joka johdatti heidät ruskean hirsimökin ääreen. Kaksi varista säikähti autoa pyrähtäen maasta lentoon äänekkäästi rääkkyen, ikään kuin protestoidakseen tulijoita. Ne pitivät aluetta omana reviirinään. Seurue astui ulos autosta ja kaikki katselivat ympärilleen. Mökki oli kaunis, suorastaan idyllinen. Siinä oli kaksi kerrosta, iso terassi ja vielä parveke. Mökkiä vastapäätä sijaitsi hiukan ränsistymään päässyt ulkorakennus. Vanhemmat olivat kertoneet sen olevan täynnä kaikenlaista roinaa edellisen omistajan jäljiltä. Lapset olivatkin suunnitelleet penkovansa loman aikana rakennuksen läpikotaisin. Tiedä vaikka sieltä löytyisi jotain kivaa.


Huhtikuun alun aurinko paistoi pilvettömältä taivaalta. Talven kylmyyden jälkeen sen lämpö tuntui ihanalta kasvoilla. Ilma väreili lämmöstä ja koko paikka tuntui huokuvan seesteistä rauhaa. Viereisessä metsikössä pikkulinnut pitivät omaa keväistä konserttiaan. Niiden iloinen laulu sai Niinan hymyilemään. Tällaisena päivänä on helppoa olla onnellinen, hän ajatteli mielessään. Upeaa viettää loma täällä.


Viedään tavarat sisälle ja käydään sen jälkeen katsomassa mummoa, isä sanoi. Lapset kaivoivat reppunsa auton tavaratilasta. Kädet täynnä kantamuksia he suuntasivat sisälle mökkiin. Niko kolautti selässään olleen repun ovenpieleen. HEI! Varovasti juuri sen kanssa, Niina huudahti veljelleen. Siinä on läppäri ja kaikki koodauskamat! Kyllä ne tämän kestää, Niko puolustautui laskiessaan taakkansa mökin lattialle.


Isä täytti jääkaapin ruualla ja tarkisti mökin lämmityksen, kaikki oli kunnossa. Hyvä teidän on täällä olla, isä totesi tilanteen. Käytte sitten joka päivä mummon luona syömässä ja tiskaatte astiat ennen kuin lähdette. Hyvä olisi, jos pitäisitte myös mummolle vähän seuraa. Selvä se, lapset vastasivat kuin yhdestä suusta nyökäten vielä vahvistukseksi. Mennäänpä sitten tervehtimään mummoa, isä tuumasi suunnaten ulos lapset perässään.


Pienen metsikön läpi kulkevan oikopolun kautta mummolaan oli matkaa vain viitisenkymmentä metriä. Tien kautta matka olisi ollut monin verroin pidempi. Reippaasti seurue tallusti lumesta vapautunutta juntua pitkin eteenpäin. Metsikön läpi virtaavan puron yli johti siro puinen kaarisilta. Kylläpä tuo puro solisee rentouttavasti, Niina huokaisi, voisin kuunnella tuota ääntä ikuisuuden.


Ikkunasta Liisa-mummo näki heidän saapuvan ja kiiruhti iloisena ulos vastaan halaten lapsia. Voi miten kivaa saada teidät tänne koko pääsiäiseksi, hän sanoi. Heippa mummo! Tosi hauskaa tämä on meistäkin, lapset vastasivat hymyillen leveästi. Mummon Vili-kissa saapui myös tervehtimään vieraita. Se kävi kehräten puskemassa jokaisen jalkoja saaden siitä hyvästä osakseen useita hellyttäviä silityksiä. Tulkaa, mummo sanoi, minulla on teille tarjottavaa. Niinhän mummolla aina oli.


Kesken nautinnollisen jäätelöhetken pihaan pyöräili poika tyylikkäällä fatbikella. Se oli Matti, lasten samanikäinen kaveri, johon he olivat tutustuneet jo vuosia sitten mummolassa ollessaan. Yhdessä he olivat harrastaneet kaikenlaista kivaa. Matin nähdessään Niko ja Niina juoksivat heti ulos tervehtimään häntä.


Moikka moi! Matti ehti huutaa ensiksi. Huomasin teidän auton mökin pihassa ja kävinkin jo etsimässä teitä sieltä. Päättelin sitten teidän olevan täällä. Moikka! kaksoset vastasivat hymyillen. Mitäs jännää tekemistä me tälle lomalle keksimme? Niina kysyi. Meillä on kaikenlaisia koodauskamoja mukana, Niko kertoi intoa puhkuen. Niistä voi rakentaa vaikka mitä. Kuulostaa kivalta Matti sanoi ja jatkoi esitellen omaa tarjontaansa. Minä sain joululahjaksi kauan himoitsemani taljajousen. Tekin voitte kokeilla sitä. Talja... mikä? Niko kysyi ihmetellen. Onko se jokin kuntoilulaite?


Heh, Matti naurahti hyväntuulisesti. Kyllä se varmasti käsien lihasvoimaakin kasvattaa, mutta taljajousi on jousipyssy. Sillä ammutaan nuolia maalitauluun. Meillä on veljen kanssa oikein oma rata. Siellä on maalitauluja kivasti eri etäisyyksillä. Ettekös tekin ole molemmat oikeakätisiä? Olemme, Niko vahvisti ihmetellen kaverinsa kysymystä. Hyvä, sillä tämä minun jouseni on tarkoitettu oikeakätisille, Matti selvitti kysymyksensä taustaa. On olemassa erikseen vasemman käden ja oikean käden jousia. Me olemme lähes samankokoisia, joten jouseni säädöt sopivat suoraan meille kaikille. Etenkin käsien tulisi olla yhtä pitkät. Sen perusteella säädetään vetopituus, eli kuinka pitkälle jännettä voi vetää taaksepäin.


Taljajousi, kätisyys, vetopituus, Niko toisteli hänelle täysin vieraita termejä. Nyt sinä Matti puhut kyllä jotain sellaista, mistä minä en ymmärrä yhtään mitään. Okei, Matti totesi. Jos haluatte tulla kokeilemaan, niin selitän sitten tarkemmin jousen kanssa. Silloin käsitätte heti, mitä ne tarkoittavat. Vaude, me haluamme ilman muuta kokeilla, Niina vastasi molempien puolesta. Hän näki mielessään itsensä jo olympialaisten finaalissa jousella tähtäämässä.


Mulla on puhelimessa kuvia robotista. Rakensimme ja koodasimme sellaisen koulussa, Niko kertoi etsien puhelinta taskustaan. Äh, se jäi eteisen pöydälle, lähdimme niin kiireellä sinua vastaan. Hetki vain, minä käyn hakemassa sen. Niko suuntasi juoksujalkaa takaisin sisälle. Eteiseen päästyään Niko kuuli isän ja mummon keskustelun. Se sai hänet jähmettymään paikoilleen. Hänen ei ollut tarkoitus kuunnella salaa, mutta jalat lähestulkoon kieltäytyivät toimimasta. Karmeaa kertomusta kuunnellessaan hän tunsi kylmiä väreitä selässään.


Viime yönä Vili herätti minut naukumisellaan, se oli jotain siinä kahden ja kolmen välissä, mummo kertoi ääni väristen. Nousin ylös päästääkseni sen pihalle hiiriä jahtaamaan. Kuu valaisi sen verran hyvin, etten sytyttänyt valoja. Silloin minä säikähdin ihan kamalasti. Katsahdin ulos ikkunasta ja näin jonkun liikkuvan pihassa. Se oli sellainen tumma hahmo. Se kulki pihan läpi tuonne maantielle päin raahaten jotain mukanaan. En minä sitten tohtinut mennä päästämään Viliä ulos, vaan otin sen viereeni turvaksi. Vieläkin vähän pelottaa. Kuule, ei kerrota tästä lapsille mitään, he vain säikähtäisivät suotta.


Ohhoh, isä hämmästeli kertomusta. Oliko se varmasti ihminen? Ehkä se olikin vain koira tai jokin muu isompi eläin. Täällä on paljon peurojakin. Ei ei, mummo piti päänsä. Kyllä se oli ihan selvästi ihminen, sillä oli pää, kädet ja jalat. Pimeydestä huolimatta näin ihan tarpeeksi hyvin.


Karmeaa, mutta myös hurjan jännittävää Niko ajatteli tuntien samalla jalkojensa toimivan jälleen. Hän nappasi puhelimensa pöydältä ja suuntasi mahdollisimman äänettömästi ulos. Hän ei halunnut aikuisten saavan tietää, että oli kuullut kertomuksen.


Oletko sinä nähnyt aaveen? Matti kysyi Nikolta tämän liittyessä heidän seuraansa. Täh, Niko kysyi, siis miten niin? No ajattelin, kun olet vähän kalpean ja pelokkaan näköinen, Matti sanoi leikkisästi. No mutta näytä nyt niitä robottikuvia. Nikolla oli kuitenkin ihan muuta mielessä. Katsotaan niitä myöhemmin, mulla on vielä jännittävämpi juttu tiedossa. Sen vuoksi taisin tosiaan olla äsken vähän pelokkaan näköinen. Matti ja Niina kuuntelivat vakavina Nikon kertoessa heille mummon ja isän keskustelusta.


Salaperäinen öinen hiippari. Pelottelee ihmisiä ja mahdollisesti myös varastaa jotain, Matti tiivisti kertomuksen innostunut ilme kasvoillaan. Hmmm, tässähän meillä on nyt hurja juttu käsissä, voi olla vähän pelottavakin. Kuka ties myös vaarallinen. Kuulkaas, ilta on vielä nuori. Kokoonnutaan teidän mökille isänne lähdettyä ja yritetään keksiä, mitä me voisimme tehdä. Niko ja Niina olivat heti mukana. Jotain tulee tehdä, ettei mummon tarvitse pelätä. Asian tutkiminen tuntui myös hyvin jännittävältä. Ilmassa oli paljon kysymyksiä, mutta ei yhtä ainuttakaan vastausta.


Pääsetkö viideksi? Niina kysyi. Passar bra, Matti kuittasi ja hyppäsi pyöränsä satulaan, tuun femmalta, moikka!

